Gråbrødrekloster Museum ligger skjult tre meter under jorden i en af Aalborgs travleste gågader. Ny "indpakning" skal gøre museet mere synligt.

Du har måske lagt mærke til den. Elevatoren foran Salling i Algade – i det centrale Aalborg. Måske har du også undret dig over, hvor den fører hen. Faktisk er det en slags tidsmaskine, der tager dig tilbage til 1200-tallet – og til et imponerende munkekloster. Problemet er bare, at alt for få ved, det er der. - De første par år, efter museet åbnede i 2001 var det populært, fordi det var nyt. Men de senere år har folk glemt, det ligger der, så det vil vi lave om på nu, siger museumsinspektør ved Nordjyske Museer, Thor Bæch Pedersen. Derfor gav han og kollegerne tirsdag Gråbrødrekloster Museums indgangsportal - elevatoren - en make over . - Vi har fået lavet de her store illustrationer af munkene, som man mener, de så ud dengang. Det skulle gerne sætte billeder i hovedet på folk, så de ved, der ligger et middelaldermuseum lige under deres fødder, fortæller han. Gråbrødreklosteret var aktivt fra 1240'erne og frem til 1530. På museet kan du se de imponerende ruiner fra klosteret, skeletter fra kirkegårdene og mange andre fund fra middelalderens Aalborg. Tror det er kunst Langt de fleste af de forbipasserende i Algade tør ikke gætte på, hvad der gemmer sig under jorden, og hvad elevatoren fører dem ned til. - Jeg må være dig svar skyldig - jeg har ingen idé om, hvad det er, siger Cilas Buhl, der bor i Aalborg og derfor ofte går forbi elevatoren. - Jeg aner overhovedet ikke, hvad der ligger dernede. Er det noget kunst?, spørger Laura Damkjær retorisk. Kunst er det ikke, men det er et enestående stykke kulturarv, der vidner om gråbrødremunkenes indtog i Aalborg. I senmiddelalderen var deres grund ved den nuværende Salling på omkring 5.000 kvadratmeter. Missionen er lykkedes Bente Purkær Severinsen og hendes datter Siw er to af dem, der allerede har opdaget museet - og denne tirsdag tager turen ned med elevatoren. Et besøg, der da heller ikke skuffer. - Det var virkelig en god oplevelse, selvom vi ikke er rigtige museumstyper. Det var især fedt at få fornemmelsen af, hvordan museet spreder sin inde under gågaden, siger Bente Severinsen. - Ja, det var spændende at se, hvordan det hele åbner sig op dernede, indskyder Siw, der har givet sin mor billetter til museet i gave. Efter flere timers arbejde med reklameplakater med billeder af munkene fra "dengang", er elevatoren blevet til en ganske udmærket reklamesøjle. - Jeg håber, det vækker nysgerrighed for historien - at det får folk til at spærre øjnene op og tænke, at det vil de gerne vide noget mere om, siger museumsinspektør Thor Bæch Pedersen. Gråbrødrekloster Museet har åbent alle dage fra 8-20. Og der er høflig selvbetjening – du kan fylde en hel elevator med venner og familie for bare 50 kroner. Se hele inslaget herunder: